Chandermohan.sharma@timesgroup.com पता नहीं क्यों बॉलिवुड को डॉगी शब्द से कुछ खास लगाव रहा है। बरसों पहले जब केसी बोकाडिया ने 'तेरी मेहरबानियां' बनाई थी तो दर्शकों का यही सवाल था कि इस फिल्म में मुख्य किरदार जैकी श्रॉफ का है या उनके पालतू डॉगी का। दरअसल, एक डॉगी की वफादारी पर बेस्ड इस फिल्म में हीरो की हत्या उसके डॉगी के सामने होती है। डॉगी ही हत्यारों से अपने मालिक की हत्या का बदला लेता है। ग्लैमर नगरी के हीमैन धर्मेंद्र का तो डॉगी शब्द से ही कुछ खास ही लगाव रहा है। जब धर्मेंद्र का करियर कामयाबी के शिखर पर था तो उनकी फिल्मों में उनके मुंह से डॉगी शब्द भी कुछ ज्यादा ही निकलता था। इस फिल्म में भी तीनों मेन किरदारों का कुत्तों के साथ लगाव तो है, लेकिन इसकी वजह बिज़नस का मामला है। कहानी : बागी बलिया में रहने वाले कादंबरी (आदित्य कुमार) और कैरी (सत्यजीत दूबे) पक्के दोस्त हैं। दोनों के घरवालों को उनसे कोई उम्मीद नहीं है। कैरी के पिता सूअर पालने का काम करते हैं। कादंबरी के पिता बैंड मास्टर हैं। उनकी अपनी बैंड कंपनी है और वह चाहते हैं उनका बेटा भी बैंड पार्टी जॉइन कर ले। कादंबरी ऐसा करने को तैयार नहीं है। यहीं पर अपने नाना के घर रह रही ज्योति (आराधना जगोटा) को एक स्मार्टफोन चाहिए। जब ज्योति के साथ पढ़ने वाला सूरज उसे मोबाइल नहीं दे पाता तो वह सूरज को छोड़ कैरी के साथ रिश्ते बनाती है, क्योंकि वह उसे फोन लाकर देता है। स्कूल टीचर का बेटा सूरज ज्योति को दिल से प्यार करता है। ज्योति की वजह से कैरी और सूरज एक-दूसरे के पक्के दुश्मन बन चुके हैं। ऐक्टिंग : ज्योति के रोल में आराधना जगोटा ने अपने किरदार को ठीक से निभाया है। लीड किरदार कैरी के रोल में सत्यजीत दूबे फिट रहे। डायरेक्टर अशोक यादव ने ऐसी फिल्म बनाने की कोशिश की है जो लीक से हटकर बन रही फिल्मों में अपनी जगह बना सके। हालांकि, बेवजह गालियों के इस्तेमाल और हॉट सीन ठूंसने से कोई फिल्म अलग नहीं हो जाती। 